Elever fra 5. til 10. klasse skal først møde op på skolerne den 11. januar, skriver Hjørring Kommune på Facebook. Eleverne skal i stedet undervises hjemmefra.

Fra mandag den 4. januar kan landets skoleelever igen vende tilbage til skolerne efter de blev sendt hjem kort før jul. Bare ikke i Hjørring Kommune. Kommunen oplyser op sin Facebookside, at det kun er eleverne i 0.-4. klasse, der fysisk skal møde op fra den 4. januar. De ældste elever, dem fra 5.-10. klasse, vil i stedet modtage fjernundervisning den første skoleuge af 2021. Det nye tiltag kommer efter kommunen ikke har oplevet et fald i coronasmitten, trods skærpede restriktioner i dagene op til jul. Der er desuden en overrepræsentation af unge mellem 11 og 20 år blandt de smittede. Forældre vil modtage information fra skolerne om indholdet af fjernundervisningen. Det udsatte fremmøde gælder ikke for elever på Hjørringskolen samt elever i Heltidsundervisningen.